**Клара Қабылғазина, әл Фараби атындағы ҚазҰУ, журналистика факультетінің профессоры м.а.,студенттік радио жетекшісі**

Бүгінгі қоғамдағы жаһандық өзгерістер- жедел ақпараттандыру, әр түрлі өндіріс саласындағы қарқынды дамуға бет алу, жоғары, жаңа сапалы технология қолдану сияқты т.б. жайлар жастарға білім беруге қойылып келген талаптардың мазмұнын, маңызын, мәнін түбегейлі өзгертті. Қоғам өмірінің сан түрлі салаларын бағамдай алатын, оның нәтижелеріне жауаптылықпен, білімділікпен қарайтын құзырлы, бәсекеге қабілетті тұлғаны қалыптастыру бүгінгі жоғары оқу орындарының басты міндеті болып отыр. Сондықтан,білім берудің жаңа технологияларын ендіре отырып, тұлғаны дамыту мақсатында тәрбиеге баса назар аударылуда. Тұлғаның рухани тәрбие алуына, адами келбетінің қалыптасуына ерекше мән бере отырып, маман дайындау ісі жолға қойылуда .

Оқу-тәрбие процесін шәкірттердің патриотизмін арттыруға, мораль және адамгершілік нормаларын жоғарылата түсуге, ұлтаралық келісімді түсінуі мен төзімділігін шыңдауға, физикалық және рухани дамуын арттыруға, заңды құрметтеуге дағдыландыруға бағыттау мақсатында жүргізу күнделікті талап етілуі тиіс және бұл құндылықтар қазіргі тәрбие жұмысының негізіне айналғаны жөн. Жастардың бойында өздігінен білім алу, қоғамдық өмірде өзін-өзі жан-жақты таныту үшін алған білімін тиімді пайдалана білу дағдыларын қалыптастыру және қоғамға пайда келтіру мәселелері маңызды болып табылады. Бұл ретте ұлттық құндылықтарды жастар бойына сіңіру қажет. Оқу бағдарламасының көбірек бөлігін ұлттық ерекшеліктер мен құндылықтарға арнау толыққанды мамандардың қалыптасуына мүмкіндік тудырады. Мемлекеттің әр азаматы жергілікті халықтың өкілі ретінде сапалық мақсат-мұраттарды меңгерген жағдайда ғана білім мен тәрбиенің ұштасуы өз бағытын табады. Енді осы мақсаттарды жүзеге асырушы тетік, әрине, бұқаралық ақпарат құралдары.Сол «халықтың көзі мен құлағына» айналып отырған саланың болашақ мамандарының сапалы болып шығуына әсер етуші фактор - жоғары технология.

Бұл ретте әл Фараби атындағы ҚазҰУ телерадио кешенінің атқарып отырған жұмысы атап айтуға тұрарлық.Сапалы техникамен қамтамасыз етілген телестудия, радиостудия, баспахана өз өнімдерін беруде. Телестудияда хабарлар күнделікті беріледі, университет өміріне қатысты деректі фильмдер жасалады,қоғамдық маңызы бар шаралардың бәріне атсалысады.Ал, студенттік радио қызметі 1997 жылы Қазақ радиосының арнасынан қазақ және орыс тілдерінде алғаш рет эфирге жол тартқан еді. Еліміздегі тұңғыш студенттік радионың хабары ұлт тілінде республикалық радиодан бастау алып, алғашқы жарты сағаттық бағдарлама менің жетекшілік етуіммен әуе толқынына шыққан болатын. Алғаш «Сана» деп аталған радио атауы өзгеріп кейін «әл Фараби» радиосы атанды. Көптеген ғибраты,айтары,үйретері мол айдарлар ашылып, маңызды әңгімелер жүргізілетін. Өмірлері ұрпаққа үлгі адамдардың сұхбаттары жазылып алынып, „Жақсыдан шарапат” айдарымен беріліп тұратын. „Студенттердің жыр дәптерінен" немесе „Студент күнделігі” атты айдарлар тұрақты орын алып, жастар шығармашылығына жол берілетін.

Кейіннен «әл Фараби радиосы» атанған студияның қазіргі жұмысы тікелей эфирге ауысқан. Радиостудия шәкірттердің тәжірибе мектебіне айналып отыр.Хабарлар қазақша, орысша, ағылшынша аптаның алты күнінде жарты сағаттан беріледі. Күнделікті үзіліс кезінде 3 рет эфирге қосылатын студенттік радио өз жұмысын университет өмірінде болып жатқан жаңалықтардан бастайды, қосымша спорт жаңалықтары беріледі. Шығармашылық топқа енгендер алдымен тақырыптық жоспар жасап, студияға кімдерді шақыру керек деген мәселе төңірегінде ақылдасып, шешіп отырады. Кейде жалпы проблемалық тақырып аясында да хабар дайындалатын кездер болады. Ондай тақырып мазмұнын, идеясын ашатын факторлар іріктеліп алынып, барлық қырларын көрсетуге ықпал ететін белгілерді табу үшін студенттер жан-жақты ізденеді. Бағдарламаның кешегі де, бүгінгі де басты мақсаты - студенттер өмірінің күн тәртібінде тұрған мәселелерді жан-жақты көрсету, жастардың мүддесінен шыға алу, заманауи музыкалар бере отырып, өз аудиториясын жинау. Ал, мазмұндық жағынан әр алуан болуы, өмірдің сан түрлі жағдайларынан мағлұмат беруі әрдайым талап етілетін жай. Бағдарламалардың сапалы шығуы үшін жастарға еркіндік керек. Жетекшінің тапсырмасын ғана орындайтын студенттердің ойлау, тақырыпты таңдау қабілеті төмендейді. Сондықтан, олардың өз ойларын іске асыруына жағдай жасап, мүмкіндік туғызып отырған жөн. Осы тұрғыдан студенттердің өз іштерінен ұйымдастырушы тағайындалған болатын. Өйткені, қанша дегенмен жастар бір- бірімен тезірек тіл табысады. Студенттер көкейде жүрген ойларын бір-біріне еркін жеткізіп, оны іске асыруда да жұмыла кіріседі.

Қазір барлық хабарлар тікелей әуе толқынынан беріледі. Тікелей толқындағы журналист жедел ойлауға, шапшаң сұрақ қоюға жаттығады. „Тікелей толқын” қазақ тілінің көркемділігін кемітеді”,- деген де пікірлер бар. Бірақ, тәжірибелі журналистердің көркем тілді тікелей әуе толқынында да керемет қолданып жүргенін көзіміз көріп жүрген жоқ па? Ендеше, эфир әлеміндегі жаңа лектен біздің де тысқары қалмағанымыз абзал. Аптасына алты күн беріліп отырған хабарлар бір- біріне ұқсамайтын, бір-бірін қайталамайтын өзіндік сүрлеуге түскен. Университет ұжымы жүзеге асырып отырған ҚазҰУ студенттері оқуға тиісті «100 кітап» бағдарламасы, «Айналаңды нұрландыр», «Гринкампус» сияқты жобалардың жүйелі түрде жүзеге асырылуына радио үлкен үлес қосуда.Өндірістік тәжірибелерін өткізгеннен кейін де студент -журналистер хабарлар жасап, уақытқа үн қосып, заманның жүрдек жүрісіне ілесе алатындарын көрсетуде.

Студенттік радио арқылы шәкірттер хабар жасауға төселе түсуде. Техникалық безендіруді меңгеруде. Монтажды операторлардан кем жасамауға ұмтылады. Яғни, дайын журналистер ретінде радионың ісіне араласуға әрекет етуде. Шынында да үйрену зертханасының қазанынан қайнап шыққан студенттер хабар жасаудың қарапайым процесінен бастап, күрделісіне, дыбыс жазудан кейін монтаждап, музыкамен әрлеуге дейін меңгеруді мақсат тұтады. Қазір оларда кемшіліктер де жоқ емес. Өмірде қолданылатын жаттанды сұрақтар, шиыр болған тақырыптардың айналасынан шықпайтын әдеттер оларда да бар. Жас журналистер ертең нағыз журналистика «майданына» араласқанда ондай кемшіліктерді қайталамаулары үшін де осындай тәжірибе мектебінен өтулері тиіс.

Радио қызметінің жұмысы күннен күнге ширай түсуде. Қазақ, орыс және ағылшын тілдерінде ҚазҰУ ақпараттары күнделікті тікелей эфирге беріп тұратын үйірме мүшелері бір оқу жылында150 рет эфирге шықты. Өз жұмыстарына есеп бере отырып, ұжымдық шаралар өткізеді.Мысалы, өткен жылы студенттік радио мүшелерінің форумы өткізілді. Студия мүшелері қала бойынша шараларға қатысуы үшін арнайы бейджиктер жасалды. Тікелей эфирдің шығармашылық тобына көптеген студенттер үлестерін қосуда. Бас редактор болған Думан Смақов, жаңалықтар бюросына жетекшілік жасаған Әсем Ілесбай,Аида Жұмағали, Адина Мәмбетхан, Таңсамал Төлебай, Аяулым Өткелбай ,Гауһар Қапаш сияқты жастар сабақтарын оқи жүріп, хабар жасауға атсалысады. Қарашаш Есенбай, Ақсәуле Әбітай сияқты шәкірттер осы радиодан түлеп ұшып, халықаралық дәрежедегі радиоларға араласуда.Техникалық жағынан дыбыс операторы Бақыт Әмірбек әр хабардың музыкалық көркемделуі, әнмен әрленуі,техникалық безендірілуі сияқты өте маңызды қызметті атқарып отыр.Радионың   тікелей эфиріне шетелдік қонақтар да шақырылып тұрады.

Алғашқыда оқу-тәжірибелік лабораторияда «Жас радиозерттеуші» деп аталатын үйірме негізінде шығармашылық топ болып қана жұмыс істеген радио бүгінде дербес студия дәрежесіне көтеріліп отыр. «әл Фараби» радиостудиясы үшін жақында үлкен бір серпіліс жүзеге асырылды. Ол- студенттік радионың интернетке қосылуы. Ендігі жерде дайындалған хабарларымызды әлемнің түкпір-түкпірінде тұратын отандастарымыз онлайн жүйеде тыңдай алады.Алайда, бұл жаңалық болашақ журналистерге үлкен жауапкершілік жүктейді. Хабарлардың мазмұндылығын, сапасын арттырумен қатар, университет имиджін көтеру үшін қызмет етуі керек. Яғни, Ұлыбританияның жер жүзіне белгілі Quacquarelli Symonds (QS) әлемдік халықаралық агенттігі өлшемдері бойынша үздіктер қатарына қосылып отырған оқу орнының талаптарына сай радио болуы қажет. Жатахана тұрғындарына хабар тарату да көзделуде. Тек қана жаңалықтар емес, тәрбиелік мәні бар хабарлар беріліп, әдеби шығармалар да ұсынылмақшы.Шетелдік студенттік радиолар тәжірибесінен үйреніп қайту үшін жас радиожурналистерді Америкадағы «Antioch college» студенттік радиостудиясына алып бару көзделіп отыр. Ең бастысы студия студенттердің тәжірибе мектебі бола бермек..

Ұстаз – бір елдің болашағын жасайтын киелі мамандық иесі. Оның парасаттылығы, жүріс тұрысы, сөйлеу мәдениеті, ішкі жан дүниесі, тіпті киім киісі де шәкірттерінің назарынан тыс қалмайды. Сондықтан ұстаздар осы биік үдеден көріне алуы тиіс. Оқу-тәрбие процесінде шәкірттердің қызығушылықтарын ескере отырып, жеке тұлғаға бағытталған жұмыс жүргізу, жастарды қоғамдық әлеуметтендіру, рухани-адамгершілік тәрбиенің, өзін-өзі ұйымдастырудың нәтижелері жеке тұлғаға бағытталған түрде жүзеге асырылғаны жөн. Тек дәрісімізді оқып бола сап, аудиториядан шығып кетпейміз. «Тәрбиесіз берілген білім адамзаттың хас жауы» дегенді ескеріп, елі, халқы үшін ардың ісін арқалайтын азаматтар тәрбиелеу ұстаздар қауымының ар-ұжданының алдында жауап берер қасиетті ісі екенін әрдайым мойындауымыз керек. «Үш-ақ нәрсе адамның қасиеті: ыстық қайрат, нұрлы ақыл, жылы жүрек»,-деп Абай айтқандай, гуманистік бағытты ұстанған әрбір ұстаздың еңбегі жемісті болары сөзсіз . Ең бастысы, оқытудың тиімді жолдарын табу, шәкіртті іздену, үйрену әрекетіне жұмылдыру, шығармашылық ізденісін байланыстыра отырып, кәсіби ілгерілеуіне түрткі болатын инновациялық технологияларды іріктей білу.Жастардың бүгінгі білімі - ертеңгі капиталы болатындай, ал қазіргі тәрбиесі ұлттың үздік қасиеттерін қастерлей білетіндей болуы тиіс.         
 Қазақстанның болашағы зор ел екендігін әлем халықтары мойындап отырған кезеңде соған лайықты қоғам мүшелерін тәрбиелеу келешекке міндет болуы қажет.